Helmenvalkoinen maailma: 2011
Blogin kanssa ollut hieman hiljaisempi hetki jouluisten kiireiden takia. Vihdoinkin kaikki alkaa oleen valmista ja suurin osa lahjoista oli valmiina hyvissä ajoin. Viimeisille päiville jäivät itsevalmistetut syötävät ja juotavat, joita ei olisikaan voinut valmistaa viikkoja etukäteen.
Huomenna matkataankin tulevien appivanhempien luokse viettämään jouluaattoa sekä joulupäivää ja tapaninpäivänä matka jatkuu omien vanhempien luokse. Tämä joulu tuleekin olemaan täynnä läheisiä ihmisiä ♥ Ja kissat pääsevät tustustumaan uusiin paikkoihin ja ihmisiin. Saas nähdä miten se onnistuu ja säästytäänkö isommilta vahingoilta... :D
Mutta nyt toivotan kaikille oikein hyvää joulua ja rauhallista uutta vuotta 2012!
Illan ähertämisen tulos kuvassa. Pohjana 4 kananmunan sokerikakkupohja, joka on valmistettu 20 cm leveässä irtopohjavuoassa. Kakun kostutukseen on käytetty appelsiinimehua ja välissä on jo ennalta hyväksi todettu täyteyhdistelmä; valkosuklaa-appelsiinimousse & Lemon curde -tahna. Mousse on nopea ja helppo valmistaa. Tarvitaan vain 1 pkt Flora vispiä, valkosuklaata 130 g ja 1 pkt appelsiinituorejuustoa. Vaahdotetaan ensin vispikerma kuohkeaksi vaahdoksi. Sen jälkeen yhdistetään sulatettu valkosuklaa tuorejuustoon ja lisätään suklaa-tuorejuustoseos kermavaahdon joukkoon.
Kakun päällisenä on kaupasta löydetty uutuustuote: Confetin vaahtokarkin makuinen kaulittava massa. Massaa oli yllättävän helppo käsitellä ja kaulimisen jälkeen pinta on koristeltu köynnöskuviolla. Ennen massalla kuorruttamista on kakun päälle laitettu sokerikreemikerros pitämään kosteuden loitolla, jolloin kuorrute ei pääse vettymään. Päällä koristeena aikaisemmin valmistetut liljat ja muutama muratinlehti. Tarkoitus oli tehdä yksinkertainen kakku ja sellainen siitä tuli. Massan levittäminen kakun päälle sujui yllättävän helposti, mutta siltikin muutamia vekkejä jäi näkyviin. Leipuri oli tässä vaiheessa sen verran väsynyt, ettei enää jaksanut vääntää pikkutarkkoja yksityiskohtia, joten näillä mennään. :)
Kyseessä ensimmäinen täytekakku, jonka olen päällystänyt massalla. Aikaisemmin olen vain laittanut kakun yläosan peittävän marsipaanilevyn. Jos ei muuta, niin ainakin näitä on mukava tehdä. ^^
Liljoja marsipaanista
Lilja marsipaanista
Tänään tuli taas kokeiltua kakkukoristeiden tekoa marsipaanista. Uudet välineet pääsivät vihdoin käyttöön, johan ne kuukauden odottivat pussissa avaamista. Täytyisi järjestää useammin illanistujaisia tai peli-iltoja, että saisi hyvän syyn leipoa vieraille ja sitä kautta kokeiltua myös koristeiden tekoa. Jotenkin inspiraatiota ei löydy ilman kunnon tarkoitusta.
Eli tänään kokeilin tehdä liljoja valkoisesta marsipaanista painomuotin avulla. Muotin irroittamisen jälkeen laitoin kukan foliosta tehtyyn alustaan kuivumista ja maalaamista varten. Keskelle pyöritin pienen marsipaanipallon, johon kiinnitin riisinuudelista tehdyt kukan emit. Nuudelin päähän laitoin myös pienen palan marsipaania. Tarkoitus oli laittaa nuudelin päähän valkosuklaata, mutta eihän sellaista löytynyt tästä taloudesta juuri tähän hätään. Jotenkin ne suklaat häviävät kaapista ennen kuin niitä ehtii leipomiseen käyttää...
Lopuksi kukan pinta sai punaista elintarvikeväriä pienen siveltimen avulla ja loppusilauksena kiiltoväriä antamaan eloisuutta. Ja ensimmäinen (kokonaan syötävä) lilja tuli valmiiksi :)
Tarkoitus olisi tehdä täytekakku marsipaanikuorrutuksella ja laittaa sen päälle kolme liljaa koristeeksi. Katsotaan myöhemmin, miten kakku onnistuu. En olekaan aikaisemmin päällystänyt koko kakkua marsipaanilla eli haasteita tiedossa.
Operaatio: joululahjat
Joulu lähestyy nopeasti ja paljon lahjoja olisi hankittavana ennen aattoa. Tänä vuonna ajattelin panostaa ainakin osittain itsetehtyihin lahjoihin. Se tekemisen ilo voittaa mennen tullen valmislahjat ♥ Tiedossa onkin askartelua, liimailua, tekstaamista, ompelemista ja leivontaa. :) Osa lahjoista onkin jo valmistumassa hyvää vauhtia ja osa vasta suunnitteluvaiheessa. Onneksi on vielä aikaa jäljellä ennen aikarajan umpeutumista, tosin ajalla on aina tapana loppua kesken. Ehkä tämä vuosi on poikkeus?
Yritän tänä vuonna siinäkin poiketa edellisistä vuosista, että en jätä yhtäkään lahjaa viime tinkaan (toisin sanoen aatonaattoon tai aattoaamuun). Jokaisen lahja on mietitty etukäteen valmiiksi ja yritetty miettiä lahjansaajan tarpeisiin sopivaa lahjaa. Täytyy kyllä tunnustaa, että lähiperheen lapset tulevat saamaan valmiita lahjoja, mutta niissäkin on yritetty ajatella kehittymistä & oppimista eikä pelkästään kulutushysteriaan perustuvaa massashoppailua. Mielestäni lahjalla tulee olla tarkoitus eikä se vaan ole lahja muiden joukossa. Tietenkin lapsen omat toiveet yritän ottaa huomioon, jos sellaisia löytyy. Hienointa on kuitenkin nähdä iloinen lapsi, joka saa muutkin ympärillään iloiseksi ♥
Eniten joulussa kaipaan sitä läheistä tunnelmaa perheen kesken. Nykyään tuntuu, että joulun merkitys on kadonnut eikä joulu ole vuosiin tuntunut samanlaiselta kuin ennen. Olenko kasvanut aikuiseksi? Vai onko maailma vaan muuttunut toisenlaiseksi? Joulusta on tullut kulutustapahtuma, joulutunnelmaa haetaan ostamalla joka vuosi enemmän ja suurempia tavaroita ja lahjoja. Aina vaan enemmän ja enemmän jolloin asiat alkavat menettämän merkityksensä. Kaikilla on hirveä kiire ja joulustressi alkaa jo lokakuussa, kun kaupat alkavat nostelemaan joulutavaroita esille. Joulutunnelmaa kun ei voi ostaa, se tulee jokaisesta itsestään. Eikö olisi jo korkea aika hidastaa ja miettiä niitä oikeasti tärkeitä asioita? Perhe, ystävät, yhdessä oleminen ja muiden huomioon ottaminen? Joulun pitäisi olla rauhallinen hetki, jota voisi viettää itselleen rakkaiden ihmisten seurassa ilman kiirettä ja stressiä. Joulutunnelma syntyy sydämessä, eikä mikään voi korvata sitä. Lämmin halaus on paljon arvokkaampi kuin ihmiset osaavat arvatakaan. Löydänköhän tänä vuonna sen lapsuuden joulun?
Löydätkö sinä?
Mustavalkoiset lapaset syyskäyttöön
Nemo ja lapaset
Vihdoin ja viimein valmistuivat ohuesta Nalle-langasta tehdyt mustavalkoiset lapaset. Kuvassa toinen lapanen näyttää hieman erikokoiselta, taitaa olla kuvaajan taidoissa hieman petrattavaa. Ja tietenkin Nemo halusi päästä mukaan kuvaan :)
Eli lapasissa neulottu selkäpuolelle kaksi tähtikuviota ja sisäpuolella puolestaan verkkokuviota molemmilla väreillä. Tähtikuviosta ei ole muuta ohjetta itselläni olemassa kuin vanhat lapaset, joista otin mallia. Lapasten kärkiosat on kavennettu kiilakavennuksella, jotta on saatu aikaan terävämpi muoto lapasen päähän. Aikaisemmin olen tehnyt muutamat lapaset samalla kuviolla, mutta eri värisillä langoilla käyttäen paksumpaa 7 Veljestä -lankaa Nalle-langan sijaan. Ne lapaset on nyt lahjoitettu hyvään kotiin ja tulevat toivottavasti tarpeeseen.
Nalle-langasta tehdyt lapaset sopivat oikein hyvin syksyiseen ilmaan. Lämmittää mukavasti, mutta eivät siltikään ole liian hiostavat. Talvea varten löytyykin sitten paksusta langasta neulotut lapaset, joiden alle mahtuu vaikka nahkaiset hanskat suojaamaan paukkupakkasilta. Vilukissa kun tarvitsee lämmintä selvitäkseen kylmästä talvesta ♥
Edit 27.11.2012
Lisätäänpäs tähän nyt kaavakuvat nosta kuvioista lapasissa :)
Lapasen selkäosan kuvio yksinkertaisena, valokuvassa tehty kuvio kahteen kertaan:
Lapasen sisäosan kuvio: